Na osnovu člana 268 stav 2 i člana 270 Zakona o privrednim društvima ("Službeni list CG", br. 65/20, 146/21, 04/24), člana 38 stav 1 tač. 2 i 14 Zakona o lokalnoj samoupravi ("Službeni list CG", br. 02/18, 34/19, 38/20, 50/22, 84/22), člana 55 st. 1 i 2 Zakona o zaštiti prirode („Službeni list CG” br. 54/16,18/19, 84/24) i člana 53 stav 1 tač. 2 i 14 Statuta opštine Tuzi ("Službeni list CG - Opštinski propisi", br. 24/19, 05/20, 51/22, 55/22), a u vezi sa članom 15 Odluke o proglašenju Spomenika prirode „Kanjon Cijevne” („Službeni list CG – opštinski propisi”, broj 31/22) Skupština opštine Tuzi na sjednici održanoj dana 03.04.2025.godine donijela je

ODLUKU

o osnivanju društva sa ograničenom odgovornošću ‘’Spomenik prirode Kanjon Cijevne’’ Tuzi

I OPŠTE ODREDBE

Član 1

Skupština opštine Tuzi, matični broj 02628988 sa sjedištem u Tuzima, Tuzi bb, osniva Društvo sa ograničenom odgovornošću ‘’Spomenik prirode Kanjon Cijevne’’ Tuzi kao javnu službu radi obavljanja poslova upravljanja zaštićenim područjem Spomenik prirode ‘’Kanjon Cijevne’’ u skladu sa Odlukom o proglašenju Spomenika prirode „Kanjon Cijevne” i Zakonom o zaštiti prirode.

 **Član 2**

Izrazi koji se u ovoj odluci koriste za fizička lica u muškom rodu podrazumijevaju iste takve izraze u ženskom rodu.

Član 3

Naziv društva je Društvo sa ograničenom odgovornošću ‘’Spomenik prirode Kanjon Cijevne’’ / “Monumenti i Natyrës Kanjoni i Cemit” Tuzi (u daljem tekstu: Društvo).

Skraćeni naziv društva je DOO ‘’Spomenik prirode Kanjon Cijevne’’ Tuzi.

Sjedište Društva je Tuzi, Tuzi bb.

Član 4

Društvo se osniva kao jednočlano društvo.

Osnivač Društva je Skupština opštine Tuzi (u daljem tekstu: Osnivač).

Društvo se osniva na neodređeno vrijeme.

Društvo samostalno istupa u pravnom prometu, zaključuje ugovore i obavlja druge pravne radnje.

Društvo odgovara za obaveze prema trećim licima cijelokupnom svojom imovinom.

Osnivač odgovara za obaveze Društva do visine svog uloga.

Troškove osnivanja društva snosi Osnivač.

Član 5

Društvo obavlja djelatnost od interesa za Opštinu Tuzi i za druga pravna i fizička lica.

Oblik obavljanja privredne djelatnosti Društva je društvo sa ograničenom odgovornošću.

Društvo obavlja poslove:

91.04 - Djelatnost botaničkih i zooloških vrtova i nacionalnih parkova

- Djelatnost nacionalnih parkova (prirodnih rezervata), uključujući zaštitu divljači.

Društvo ima prava i obaveze da:

- donosi godišnje programe upravljanja i akta o unutrašnjem redu i službi zaštite;

- obezbijedi službu zaštite;

- donosi finansijske planove zaštite i razvoja područja;

- donosi godišnje planove razvoja i obuke kadrova;

- obezbjeđuje sprovođenje mjera zaštite prirode u skladu sa ciljevima zaštite, zonama i režimima zaštite;

- čuva, unaprjeđuje i promoviše zaštićena područja i/ili područja ekološke mreže;

- obilježava zaštićena područja i/ili područja ekološke mreže;

- osigurava nesmetano odvijanje prirodnih procesa i održivog korišćenja zaštićenih područja i/ili područja ekološke mreže;

- prati stanje u zaštićenim područjima i/ili područjima ekološke mreže i dostavlja podatke organu uprave;

- dostavlja godišnje izvještaje organu lokalne uprave o realizaciji plana upravljanja zaštićenim područjima i područjima ekološke mreže, odnosno godišnjih programa upravljanja, sprovedenim mjerama i finansijskim sredstvima utrošenim za sprovođenje mjera;

- obavlja i druge poslove utvrđene zakonom i aktom o osnivanju.

Djelatnosti iz stava 1 ovog člana su djelatnosti od javnog interesa.

Pored djelatnosti iz stava 1 ovog člana Društvo obavlja i djelatnosti koje nijesu djelatnosti od javnog interesa, a koje se utvrđuju Statutom.

Za djelatnosti iz prethodnog stava ovog člana, Društvo je obavezno voditi posebnu knjigovodstvenu evidenciju.

Društvo će u manjem obimu, bez upisa u sudski registar, obavljati i druge poslove koji služe djelatnostima upisanim u Centralni registar i koji se uobičajeno obavljaju uz te djelatnosti, odnosno koje služe racionalnijem korišćenju imovine društva.

Društvo obavlja djelatnost na način kojim se obezbjeđuje stabilnost poslovanja, efikasnost upravljanja i odlučivanja kojim se uspostavljaju poslovni odnosi u okviru tržišnih uslova privređivanja.

II PRAVA I OBAVEZE OSNIVAČA

Član 6

Osnivač:

 - donosi osnivački akt, izmjene i dopune osnivačkog akta Društva,

 - daje saglasnost na Statut Društva,

 - razmatra izvještaj o poslovanju i donosi odluku o raspodjeli profita,

 - imenuje i razrješava članove odbora direktora,

 - donosi odluku o promjeni oblika, restrukturiranju i dobrovoljnoj likvidaciji Društva,

 - daje saglasnost na promjene naziva, djelatnosti, sjedišta i osnovnog kapitala Društva,

 - daje saglasnost na cjenovnik usluga koji utvrđuje odbor direktora,

 - vrši i druge poslove u skladu sa zakonom, ovom Odlukom i Statutom.

III ORGANI DRUŠTVA

Član 7

Organi Društva su Odbor direktora i Izvršni direktor.

Članovi odbora direktora i izvršni direktor dužni su da u obavljanju funkcije postupaju sa pažnjom dobrog privrednika i u svom radu ne smiju interes Društva podrediti privatnom interesu, niti vršenje funkcije koristiti za sticanje materijalne i nematerijalne koristi.

Odbor direktora

Član 8

Odbor direktora je organ upravljanja Društva.

Članovi odbora direktora dužni su da u obavljanju funkcije postupaju sa pažnjom dobrog privrednika i u svom radu ne smiju zastupati interese trećih lica.

Član 9

Odbor direktora sastoji se od 5 članova.

Članovi odbora direktora obavljaju svoje funkcije uz propisanu mjesečnu naknadu.

Odbor direktora punovažno zasjeda i donosi odluke većinom ukupnog broja članova Odbora.

Način imenovanja članova Odbora direktora, njihova prava i obaveze, način razrješenja i njihova ovlašćenja uređuju se Statutom Društva.

Odbor direktora za svoj rad odgovara Osnivaču.

Član 10

Odbor direktora:

 - upravlja Društvom i daje smjernice izvršnom direktoru u pogledu vođenja poslova Društva,

 - donosi Statut Društva, uz saglasnost osnivača,

 - imenuje izvršnog direktora,

 - predlaže osnivaču promjenu osnivačkog kapitala,

 - utvrđuje poslovnu politiku Društva i donosi akte za njeno izvršavanje, u skladu sa smjernicama osnivača,

 - vrši nadzor nad upravljanjem društva,

 - donosi godišnji plan rada i godišnji finansijski plan, uz saglasnost osnivača,

 - predlaže osnivaču usvajanje godišnjeg izvještaja o realizaciji godišnjeg plana rada i finasijskog iskaza,

 - utvrđuje cijenovnik za vršenje usluga Društva, uz saglasnost osnivača,

 - predlaže osnivaču raspodjelu dobiti i način pokrića gubitaka,

 - donosi akt o unutrašnjoj organizaciji i sistematizaciji radnih mjesta, uz saglasnost predsjednika Opštine,

 - utvrđuje računovodstvene politike Društva i politike upravljanja rizicima,

 - daje i opoziva prokuru,

 - usvaja tromjesečne izvještaje izvršnog direktora o poslovanju Društva,

 - donosi poslovnik o radu Odbora direktora,

 - vrši druge poslove u skladu sa Zakonom i Statutom Društva.

Izvršni direktor

Član 11

Izvršni direktor je organ rukovođenja Društva.

Izvršni direktor odgovara za zakonitost, ekonomičnost i efikasnost rada Društva Odboru direktora.

Izvršnog direktora imenuje Odbor direktora na osnovu javnog konkursa, na period od četiri godine.

Uslovi za izbor izvršnog direktora utvrđuju se Statutom Društva.

Član 12

Izvršni direktor:

 - predstavlja i zastupa Društvo,

 - zaključuje ugovore u ime Društva,

 - organizuje i vodi poslovanje Društva,

 - upravlja imovinom Društva,

 - izvršava odluke Odbora direktora,

 - odlučuje o raspolaganju finansijskim sredstvima Društva,

 - predlaže programe i planove u oblastima za koje je Društvo osnovano,

 - priprema predlog godišnjeg plana rada i finansijskog plana Društva,

 - priprema godišnji izvještaj o realizaciji godišnjeg programa rada Društva i finansijski iskaz,

 - odlučuje o pravima, obavezama i odgovornostima zaposlenih u skladu sa zakonom,

 - obavlja i druge poslove vezane za rad i poslovanje Društva, u skladu sa zakonom, ovom Odlukom i Statutom Društva.

IV OSNOVNI KAPITAL DRUŠTVA

Član 13

Osnovni kapital Društva čini jedan udio čija vrijednost iznosi ukupno 1,00 euro, a isti se sastoji od novčanog uloga Osnivača.

Društvo se finansira iz prihoda ostvarenih obavljanjem registrovanih djelatnosti, Budžeta Opštine Tuzi, donacija i drugih izvora u skladu sa zakonom.

Član 14

Finansiranje djelatnosti koje imaju karakter djelatnosti od javnog interesa vrši se iz sopstvenih prihoda Društva, budžeta Opštine i drugih izvora u skladu sa zakonom.

Sredstva za obavljanje djelatnosti koje nemaju karakter djelatnosti od javnog interesa obezbjeđuju se iz sopstvenih prihoda Društva.

V ZASTUPANJE DRUŠTVA

Član 15

Društvo zastupa izvršni direktor, bez ograničenja i sa svim ovlašćenjima.

Član 16

U okviru svojih ovlašćenja Izvršni direktor može dati drugom licu pismeno punomoćje za zastupanje.

VI JAVNOST I TRANSPARENTNOST RADA

Član 17

Rad Društva je javan.

Javnost rada Društva obezbjeđuje se:

 - objavljivanjem planova rada i izveštaja, kao i drugih informacija u skladu sa zakonom,

 - upoznavanje javnosti o vršenju poslova iz okvira svojih djelatnosti,

 - obezbjeđenje slobodnog pristupa informacijama u skladu sa zakonom,

 - na drugi način u skladu sa zakonom.

Dokumenti i podaci iz stava 2 ovog člana objavljuju se na internet stranici Društva.

Član 18

Izvještaje, informacije i podatke o vršenju poslova Društva, daje izvršni direktor, odnosno lice koje on ovlasti i lično su odgovorni za njihovu tačnost i blagovremenost.

Nadzor nad radom Društva vrši organ lokalne uprave nadležan za zaštitu životne sredine.

VII ZAŠTITA ŽIVOTNE SREDINE

Član 19

U obavljanju djelatnosti Društvo čuva i unaprjeđuje životnu sredinu u skladu sa zakonom, drugim propisima i aktima Društva tako što:

* planira, organizuje i ostvaruje zaštitu i unaprjeđenje životne sredine u okviru donošenja i izvršavanja planova i programa rada i razvoja;
* prati stanje životne sredine i blagovremeno preduzima mjere za sprečavanje i narušavanje iste i
* obezbjeđuje zaštitu i unaprjeđenje životne sredine od negativnog uticaja djelatnosti koje se obavljaju na terenu i u prostorijama Društva.

Član 20

Izvršni direktor Društva dužan je da preduzima mjere kojima se sprečava ugrožavanje životne sredine.

Zaposleni u Društvu su dužni da obavijeste nadležne organe o djelatnostima koje ugrožavaju životnu sredinu.

VIII PRELAZNE I ZAVRŠNE ODREDBE

Član 21

Imenovanje Odbora direktora Društva u skladu sa ovom odlukom, izvršiće se stupanjem na snagu ove Odluke.

Statut Društva i drugi opšti pravni akti donijeće se u roku od 60 dana od imenovanja Odbora direktora.

Član 22

Ova odluka stupa na snagu danom donošenja a objaviće se u " Služebenom listu Crne Gore- Opštinski propisi".

Broj 02-016/25-2177/1

Tuzi, 03.04.2025. godine

SKUPŠTINA OPŠTINE TUZI

Predsjednik,

Fadil Kajoshaj